«Οι ΗΠΑ ετοιμάζονται να χτυπήσουν το Ιράν τις επόμενες ημέρες», λέει το Bloomberg

Το πρακτορείο ειδήσεων, επικαλούμενου αξιωματούχους της κυβέρνησης των ΗΠΑ, αναφέρει πως οι βομβαρδισμοί κατά του Ιράν θα γίνουν μέσα στο Σαββατοκύριακο

Αν και η στάση του προέδρου των ΗΠΑ, Ντόναλντ Τραμπ, σχετικά με τις αλλεπάλληλες συγκρούσεις μεταξύ Ισραήλ και Ιράν είναι ακόμα ρευστή και ενδέχεται να μεταβληθεί, το Bloomberg αποκαλύπτει πως οι ΗΠΑ έχουν ξεκινήσει προετοιμασίες για βομβαρδισμούς που πρόκειται να εξαπολύσουν κατά του Ιράν.

Το πρακτορείο ειδήσεων, επικαλούμενου αξιωματούχους της κυβέρνησης των ΗΠΑ, αναφέρει πως οι βομβαρδισμοί κατά του Ιράν θα γίνουν μέσα στο Σαββατοκύριακο. Λίγες ώρες νωρίτερα, ο Ντόναλντ Τραμπ απαντώντας στους δημοσιογράφους για τη στάση που θα διατηρήσει απέναντι στις συγκρούσεις του Ιράν και του Ισραήλ, άφησε να πλανάται στον «αέρα» για το αν εν τέλει οι ΗΠΑ θα εμπλακούν.

«Ίσως το κάνω. Ίσως δεν το κάνω. Ουδείς ξέρει τι θα κάνω», είπε.

Δημοσίευμα της «Wall Street Journal» που έγινε επίσης γνωστό τη νύχτα αναφέρει πως ο Ντόναλντ Τραμπ είπε σε συνεργάτες του ότι ενέκρινε σχέδια επίθεσης των ενόπλων δυνάμεων των ΗΠΑ στο Ιράν, αλλά δεν έχει δώσει ακόμη την «οριστική διαταγή» να προχωρήσουν, διότι αναμένει να δει αν η Τεχεράνη θα συνθηκολογήσει και θα εγκαταλείψει το πρόγραμμα πυρηνικής ενέργειας – κάτι που αποκλείει ρητώς η Ισλαμική Δημοκρατία.

Επικαλούμενη τρεις πηγές της ενημερωμένες σχετικά, η εφημερίδα εκτιμά ότι ο Πρόεδρος των ΗΠΑ ελπίζει ότι η απειλή να συμμετάσχει η χώρα στις επιθέσεις του Ισραήλ κατά του Ιράν θα κάνει την Τεχεράνη να συμφωνήσει με τις απαιτήσεις του.

Χθες (σ.σ. 18.06.2025) το βράδυ, πάντως, ο Ντόναλντ Τραμπ είχε δηλώσει ότι δεν έχει πάρει ακόμα την οριστική απόφαση για το εάν οι ΗΠΑ θα συμμετάσχουν στις επιθέσεις που εξαπολύει το Ισραήλ εναντίον του Ιράν, συμπληρώνοντας ότι τις επόμενες ώρες έχει συγκαλέσει σύσκεψη στην αίθουσα διαχείρισης κρίσεων του Λευκού Οίκου.

Ερωτηθείς σχετικά με την πιθανότητα ανατροπής του ιρανικού καθεστώτος, ο Τραμπ απάντησε: «Θα μπορούσε να συμβεί… Οτιδήποτε μπορεί να συμβεί, σωστά;».

Εκκλήσεις για αυτοσυγκράτηση
Χωρίς να κατονομάσει τις ΗΠΑ, ο Γενικός Γραμματέας του ΟΗΕ Αντόνιο Γκουτέρες προειδοποίησε χθες εναντίον «οποιασδήποτε περαιτέρω στρατιωτικής επέμβασης» που θα μπορούσε να έχει «τεράστιες συνέπειες» για τον κόσμο.

Ο Ντόναλντ Τραμπ δήλωσε πως απέρριψε πρόταση μεσολάβησης του Ρώσου ομολόγου του Βλαντίμιρ Πούτιν, λέγοντάς του να «του κάνει τη χάρη» και να ασχοληθεί με την επίλυση της ένοπλης σύρραξης της Ρωσίας με την Ουκρανία «πρώτα».

Ο Βλαντιμίρ Πούτιν από την πλευρά του διαβεβαίωσε σήμερα πως «οι Ιρανοί φίλοι» δεν έχουν ζητήσει στρατιωτική βοήθεια από τη Μόσχα, ενώ έκρινε πως η ισραηλινή επίθεση συσπειρώνει τον πληθυσμό της Ισλαμικής Δημοκρατίας γύρω από την πολιτική του ηγεσία.

Ο υπουργός Εξωτερικών του Ιράν, Αμπάς Αραγτσί, τόνισε από την πλευρά του σήμερα πως η χώρα του είναι «δεσμευμένη στη διπλωματία» αλλά θα συνεχίσει «να δρα σε νόμιμη άμυνα».

Ο ισραηλινός υπουργός Άμυνας Ισραέλ Κατς ανακοίνωσε πως η αεροπορία του κατέστρεψε το «γενικό αρχηγείο της ασφάλειας» στην Τεχεράνη, του «κυριότερου οργάνου καταστολής του Ιρανού δικτάτορα».